CELEX: C2006/022/41
Language: et
Date: 2006-01-28 00:00:00
Title: Kohtuasi T-424/05:  16. november 2005  esitatud hagi — Itaalia Vabariik  versus  Euroopa Ühenduste Komisjon

28.1.2006   
            
            
               ET
            
            
               Euroopa Liidu Teataja
            
            
               C 22/23
            
         16. november 2005 esitatud hagi — Itaalia Vabariik versus Euroopa Ühenduste Komisjon
   (Kohtuasi T-424/05)
   (2006/C 22/41)
   Kohtumenetluse keel: itaalia
   Pooled
   
      Hageja: Itaalia Vabariik (esindajad: avvocato, avvocato dello Stato Paolo Gentili)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada vaidlustatud otsus;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Itaalia Vabariigi poolt esitatud hagi esemeks on komisjoni 6. septembri 2005. aasta otsus K(2005)3302.
   Selle otsusega tunnistas komisjon ühisturuga kokkusobimatuks dekreetseaduse nr 269/2003, mis on muudetud seaduseks nr 326/2003, artikli 12.
   Nimetatud artikkel näeb põhimõtteliselt ette, et erinevat tüüpi investeerimisfondide ja SICAV ühingute (avatud investeerimisfond) tegevuse netokasumilt arvestatav ettevõtte tulumaksu asendusmaksu vähendatakse 12,5-protsendilt 5-protsendile, juhul kui fondid või SICAV ühingud on kalendriaasta jooksul investeerinud noteeritud väikese ja keskmise kapitalisatsiooniga ühingute aktsiatesse vähemalt 2/3 ulatuses aktivate turuväärtusest ning seda vähemalt 1/6 fondi tegevusaja kogupäevade ulatuses: Selliseid fonde või SICAV ühinguid nimetatakse “spetsialiseerituteks”.
   Komisjoni arvates on tegemist valikulise meetmega, mis annab eeliseid ühelt poolt väikese ja keskmise kapitalisatsiooniga ühingutele võrreldes teiste ühingutega, kuna see suunab fondide investeeringud neile ja teiselt poolt spetsialiseeritud fonde ja SICAV ühinguid võrreldes mittespetsialiseeritud fondide ja ühingutega, kuna see võimaldab saada igalt kasumiosalt suuremat kasumit alandatud asendusmaksu arvestamise tõttu kasumilt. Lisaks sellele on tegemist meetmega, mis ei ole seotud üldise maksusüsteemiga ning mis kujutab endast lihtsat tegevustoetust. Lõpetuseks ei esine ühtegi erandi tegemist võimaldavat asjaolu, mis õigustaks vaidlusalust meedet vastavalt EÜ artikli 87 lõike 3 punktile c.
   Itaalia valitsuse arvates on vaidlustatud otsus tehtud menetlusnorme rikkudes, kuna otsus algatada EÜ artikli 88 lõike 2 kohane menetlus võeti vastu ilma eelneva komisjoni ja Itaalia ametiasutuste vahelise seisukohtade vahetamiseta nagu seda näeb ette määrus nr 659/99 “riigiabi menetluse” kohta (esimene väide).
   Lisaks sellele viitab Itaalia valitsus põhjenduse puudumisele seoses Itaalia valitsuse poolt menetluse käigus esile toodud põhilise asjaoluga: Itaalia õigusaktide alusel (millega võetakse üle finantsturu korraldust puudutavad direktiivid) on investeerimisfondid ja SICAV ühingud korraldatud lihtsa osadeks jaotatud iseseisva varana. Nad ei kujuta endast seega ettevõtjat ühenduse õiguse tähenduses. Komisjon kinnitas seda olukorda, kuid märkis, et “teatud juhtudel” on nimetatud investeerimisvõimaluste puhul tegemist ettevõtjatega; komisjon ei täpsustanud seejuures, millistel tingimustel saab SICAV ühinguid lugeda ettevõtjateks (teine väide).
   Kolmas väide viitab EÜ artikli 87 rikkumisele, eelkõige seoses asjaoluga, et fonde ja SICAV ühinguid ei saa nende olemusest tulenevalt lugeda ettevõtjateks ühenduse õiguse tähenduses, kuna tegemist on lihtsa siirdväärtpaberite ühisomandiga. Isegi nende lugemisel ettevõtjateks ei saa hüpoteetilist abi pidada valikuliseks, kuna ükskõik milline huvitatud isik (avatud “lepinguliste” fondide valitsejad või SICAV ühingute vahendajad) võivad luua mittespetsialiseeritud investeerimisvõimaluste kõrvale spetsialiseeritud investeerimisvõimalusi ja taotleda seeläbi maksusoodustust.
   Neljanda väitega heidab Itaalia Valitsus otsusele ette noteeritud väikese ja keskmise kapitalisatsiooniga ühingute lugemist hüpoteetilise abi saajateks, samas kui maksusoodustuse tegelikeks saajateks on vastupidi ainuüksi fondide või SICAV ühingute osade omanikud st, et abi saajaks võib olla iga huvitatud isik: seetõttu ei ole maksusoodustus suunatud ettevõtjatele ega valikuline. Komisjon ei ole tõendanud, et maksusoodustuse otsekohaldamine osade omanikele tooks kaasa kaudse maksusoodustuse nimetatud äriühingute kasumi huvides.
   Viienda väitega viitab Itaalia valitsus veelkord EÜ artikli 87 rikkumisele ja põhjenduse puudumisele, sest komisjon leidis, et nimetatud meede mõjutab ühendusesisest konkurentsi vaatamata selle äärmiselt ebaolulisele majanduslikule mõjule (komisjoni enda väitel oli see 2004. aastal 1 100 000 eurot). Lisaks sellele ei ole komisjon täpsustanud, miks on tegemist tegevustoetusega, arvestades, et asendusmaks ei kujuta endast avatud investeerimisvõimalusi haldavate vahendajate halduskulu. Arvestades väikese ja keskmise kapitalisatsiooniga ühingute situatsiooni tugevdamise eesmärki ilmneb, et viimaste suhtes on meetmel struktuuriline mõju.
   Kuuenda väitega vaidlustatakse otsus osas, mille kohaselt EÜ artikli 87 lõike 3 punktis c sätestatud erandit ei saa kohaldada. Vähese kapitalisatsiooniga ühingute, kelle ligipääs riskikapitali turule on raskem kui suure kapitalisatsiooniga ühingutel, varalise baasi suurendamise eesmärk kujutab endast eespool viidatud erandit võimaldava sätte raamidesse kuuluvat majanduspoliitilist eesmärki.